林夏微陳展鵬行千級樓梯氣咳 黑雨拍攝險被雷劈
2024年04月17日 20:01
東網電視
更多新聞短片
無綫劇《逆天奇案2》播出以來收視節節上升,日前陳展鵬、林夏薇、張頴康、黃智賢及蔣祖曼互相「出賣」互爆大家拍攝時搞笑一面,其中一幕陳展鵬約林夏薇見面希望表白想復合卻被拒絕,陳展鵬透露現場要步行超過1000級樓梯在一棵大樹旁拍攝,除了行到氣咳,連向來有運動的林夏薇當日都行到腳震震,林夏薇解釋:「當日係黑雨警告,大家都冒住畀雷劈嘅危險去拍,唔係講笑,真的有個雷兜頭劈落嚟,等咗幾個鐘稍為停雨,我哋就爭取時間行咗超過1000級樓梯上去,拍完再急急落樓梯,驚又再行雷閃電,陳展鵬就笑我落樓梯腳震,我的確係控制唔到啲肌肉,因為對腳好攰,不停咁抖,畀他發現咗,成日用嚟笑我。」
至於全劇「最疏扶」的角色非張頴康莫屬,經常都偷閒練高爾夫球,張頴康笑言:「我呢個精神病人,喺監獄裏面,又唔使化妝梳頭,我等大家埋位有好多時間,又對住成個草地,我車尾長期有兩枝高爾夫球棍,就當然利用一下時間練習啦,點知俾工作人員拍低咗視頻,話我真的似足精神病人,所以這個角色不用培養情緒,我一嚟就入戲。」
蔣祖曼就爆料指黃智賢(Ben)是開籠雀,她說:「佢只要未埋位前就唱歌,表演慾非常強,有時拍到半夜突然傳來午夜歌聲,佢話可以令大家唔眼瞓,不過佢真係唱得好好聽,更俾我偷拍到他,我成日都問佢幾時帶我去登台。」阿Ben亦讚對方唱歌好聽,原本《逆天》首輯之後都想一齊情侶檔登台,可惜遇上疫情,蔣祖曼即謂: 「我有好多首本歌,隨時都可以配合,我都好想掘金呀。」
《逆天奇案2》有不少藝人驚喜客串,其中相隔26年再拍無綫劇的梁小冰終於在昨晚(16日)一集登場,她以落泊又蒼老的造型示人,滿頭白髮加上皺紋,樣子比現實中的小冰要老一截,小冰坦言答應監製邀請演出,全因角度夠高難度:「唔經唔覺都主演咗50幾部作品,作為演員梗係想所有角色都演吓,呢個角色好有挑戰性,大家都會諗我會演CEO高層呢啲角色,呢個角色無論遭遇同造型都夠晒估唔到。」
談到老妝的過程,小冰笑言不足半小時便完成,她指由於監製想於劇集播出前盡量保密「老妝」造型,她為此花了不少心力:「好多演員要求合照,我都要諗好多原因去拒絕,因為唔想曝光個妝,造型一曝咗光就會令到觀眾冇晒驚喜。」除了化老妝,她更為角色而刻意減磅:「我最高峰體重係132磅,拍攝嗰陣我減到116磅左右,我依家就已經減到104磅,簡直係重生一樣!」小冰大嘆Baby Fat搞到「襟老唔襟瘦」:「就算我瘦到成條藤咁,塊面都係肥肥地,要去到參選時93磅嗰陣先會睇落係瘦。」